寄題新居羅長卿觀瀾閣蘭堂二首  其一
作者：周必大
朝代：宋

paragraphs: 大江來章貢，小江出香城。
快哉一閣上，揖此二水清。
江落波瀾靜，江漲波瀾驚。
四時五變化，兩目常兼并。
登臨苟得要，坐使萬象呈。
吾聞鄒國軻，耻作么麽生。
平生浩然氣，直與天地盈。
觀水必觀瀾，寓言見真情。
雨集溝澮間，肯把青眼橫。
長卿軻之徒，胸中氣崢嶸。
學障百川東，詞如三峽傾。
此道素自得，此景宜天成。
我本烟波徒，臨流嘗濯纓。
他年理漁艇，往尋鷗鷺盟。
倘繪新居圖，載我一葉輕。